**ΣΧΕΔΙΑΓΡΑΜΜΑ:ΟΙ ΣΤΑΥΡΟΦΟΡΙΕΣ**

**ΙΣΤΟΡΙΚΕΣ ΕΝΝΟΙΕΣ**

|  |
| --- |
| **Σταυροφορίες:** οι εκστρατείες των ρωμαιοκαθολικών Ευρωπαίων στο διάστημα μεταξύ του 11ου και 13ου αιώνα μ.Χ. με κύριο στόχο την ανακατάληψη της Ιερουσαλήμ, την απελευθέρωση των Αγίων Τόπων και του Πανάγιου Τάφου από τους Μουσουλμάνους. [ Κατάληψη Πανάγιου Τάφου από Σελτζούκους Τούρκους (1077 μ.Χ.)]. |

**Παράγοντες διαμόρφωσης κινήματος Σταυροφοριών**

* **η αναβίωση της αρχαίας παράδοσης των προσκυνημάτων στους Αγίους Τόπους στη διάρκεια του 10ου αιώνα,**
* η **φημολογία για τις ωμότητες** Αράβων και Τούρκων κατά των προσκυνητών· οι τελευταίοι, κύριοι της Βαγδάτης και προστάτες των Χαλιφών ήδη από το 1055, κατέκτησαν τη Συρία και κυρίευσαν τα Ιεροσόλυμα. **Οι δυτικοί χρονογράφοι του 12ου αι. αναφέρουν το φανατισμό των Τούρκων ως κύρια αιτία των Σταυροφοριών.**
* **ο χαρακτήρας του ιερού πολέμου που απέδωσε στις Σταυροφορίες ο Πάπας για την ανάκτηση** (Reconquista)  **των χριστιανικών εδαφών της Ισπανίας από τους Άραβες.**
* τα **οικονομικά προβλήματα** της Δύσης
* (για την οργάνωση της Α΄ Σταυροφορίας) το **κάλεσμα για βοήθεια** που απηύθυνε ο αυτοκράτορας Αλέξιος Α΄ Κομνηνός στους ηγεμόνες της.

**Β. Διοργάνωση της Α΄ Σταυροφορίας –Παπική Εκκλησία και Βυζαντινοί**

1. Η ιδέα της Σταυροφορίας ήταν ξένη στο Βυζάντιο

2. Οι Σταυροφορίες πρόσφεραν στον παπισμό την ευκαιρία να ενισχύσει τη θέση του έναντι των γερμανών ηγεμόνων και ιδιαίτερα του Ερρίκου του Δ'.

3. Οι πάπες, στον αγώνα τους κατά του Ερρίκου Δ', επιδίωκαν την υποστήριξη των βυζαντινών αυτοκρατόρων. Από την πλευρά του ο Αλέξιος Α', στα δύσκολα χρόνια του πολέμου με τους Πατζινάκες και τους Κομάνους, είχε προσπαθήσει να στρατολογήσει μισθοφόρους στη Δύση. Από τον πάπα όμως ο Αλέξιος ανέμενε μισθοφόρους, όχι σταυροφόρους.

4. Οι σταυροφόροι εμφανίστηκαν μπροστά στην Κωνσταντινούπολη σε μία εποχή που ο Αλέξιος είχε απαλλαγεί από τους κινδύνους και ετοιμαζόταν να εκστρατεύσει στην Ανατολή. Για το λόγο αυτό έγιναν δεκτοί με δυσπιστία.

**Το Νοέμβριο του 1095 ο πάπας Ουρβανός Β' κήρυξε την Πρώτη Σταυροφορία.** Ο πάπας κάλεσε τους πιστούς σε ιερό πόλεμο κατά των Αράβων για την απελευθέρωση των Αγίων Τόπων και έκλεισε το λόγο του με το σύνθημα: «Ο Θεός το θέλει»